paragraph_text: Bogoslovni vestnik (sloven.: »Bogoslovski vjesnik«, lat. Ephemerides theologicae, engl. Theological Quarterly), slovenski teološki i religiološki znanstveni časopis u izdanju Teološkog fakulteta u Ljubljani i najstariji slovenski časopis iz područja humanističkih znanosti. Izlazi od 1921. godine, sa stankom između 1945. i 1964. zbog cenzure komunističkog režima. Svi brojevi časopisa dostupni su u mrežnom obliku u otvorenom pristupu. Osim na slovenskom, objavljuje radove i na engleskom, latinskom, francuskom, njemačkom i talijanskom jeziku. Indeksira se u uglednoj bazi podataka »Religious and Theological Abstracts«. Trenutni glavni urednik je Robert Petkovšek.